## Naredba o homologaciji teretnih motornih vozila, prikolica i poluprikolica s obzirom na njihovu bočnu zaštitu

### NN 141/1998 (27.10.1998.), Naredba o homologaciji teretnih motornih vozila, prikolica i poluprikolica s obzirom na njihovu bočnu zaštitu

# DRŽAVNI ZAVOD ZA NORMIZACIJU I MJERITELJSTVO

Temeljem članka 13. stavak 2., članka 17. stavak 2. i članka 23. stavak
4. Zakona o normizaciji ("Narodne novine" broj 55/96) ravnatelj
Državnog zavoda za normizaciju i mjeriteljstvo donosi

## **NAREDBU**

### **O HOMOLOGACIJI TERETNIH VOZILA, PRIKOLICA I POLUPRIKOLICA S OBZIROM NA NJIHOVU BOČNU ZAŠTITU**

I. PODRUČJE PRIMJENE

1. Vozila kategorije N2, N3, O3, i
O4 moraju biti homologirana sukladno ovoj naredbi.

2. Ova naredba primjenjuje se na bočnu zaštitu kompletnih vozila kategorija
N2, N3, O3, i O4 osim:

a) tegljača za poluprikolice

b) prikolica koje su posebno konstruirane i izrađene za prijevoz vrlo
dugih tereta nedjeljivih duljina, kao što su drveni trupci, čelične grede,
itd.

c) vozila koja su konstruirana i izrađena za posebne namjene na kojima
nije moguće, iz praktičnih razloga, pričvrstiti takvu bočnu zaštitu.

II. ZAHTJEVI

3. Vozila kategorija N2, N3, O3, i
O4 moraju biti tako konstruirana i opremljena da pružaju, po
cijeloj svojoj duljini, učinkovitu zaštitu nezaštićenim sudionicima u prometu
protiv opasnosti od podlijetanja pod strane vozila i podvlačenja pod kotače
vozila. Ovaj će se zahtjev smatrati ispunjenim:

4. ako je vozilo opremljeno specijalnom bočnom zaštitnom napravom (bočna
zaštita) sukladno zahtjevima iz točke 7. ove naredbe ili

5. ako je vozilo tako projektirano i/ili opremljeno sa strane (po boku)
da njegovi sastavni dijelovi, na osnovi njihova oblika i značajki, mogu
biti uključeni u i/ili smatrani kao zamjena za bočnu zaštitnu napravu.
Sastavnice čija združena funkcija udovoljava zahtjevima navedenim u točki
7. ove naredbe smatraju se da tvore bočnu zaštitnu napravu.

6. U svrhu provjere udovoljavanja tehničkim odredbama navedenim u točki
7. ove naredbe, položaj vozila mora biti kako slijedi:

- vozilo mora biti postavljeno na vodoravnoj ravnoj površini

- upravljani kotači moraju biti točno u pravcu prema naprijed

- vozilo mora biti neopterećeno

- poluprikolice moraju biti postavljene na svoje oslonce u što je moguće
vodoravnijem položaju.

7. Tehničke odredbe za bočne zaštitne naprave

7.1. Bočna zaštitna naprava ne smije povećavati ukupnu širinu vozila,
a glavni dio njezine vanjske plohe ne smije biti više od 120 mm unutra
od krajnje ravnine (najveće širine) vozila. Njezin prednji kraj kod nekih
vozila može biti svinut prema unutra u skladu s točkama 7.4.3. i 7.4.4.
Njezin stražnji kraj ne smije biti uvučeniji od vanjskoga bočnog ruba stražnjih
guma za više od 30 mm (isključujući ispupčenja guma u blizini njihova nalijeganja
na tlo) u području od najmanje 250 mm duljine njezina stražnjega dijela.

7.2. Vanjska ploha naprave mora biti glatka i, koliko je to moguće,
neprekinuta od njezina prednjega do stražnjega kraja; susjedni dijelovi
se međutim mogu preklapati u slučaju kad je preklopljeni rub usmjeren prema
natrag ili prema dolje, ili može biti ostavljen razmak ne veći od 25 mm
mjeren u uzdužnom pravcu ako stražnji dio ne strši prema van u odnosu na
prednji dio; zaobljene glave vijaka ili zakovica mogu od površine stršiti
ne više od 10 mm, a ostali dijelovi mogu stršiti isto toliko samo ako su
glatki i jednako zaobljeni; svi vanjski rubovi i kutovi moraju biti zaobljeni
s polumjerom zaobljenosti ne manjim od 2,5 mm.

7.3. Naprava se može sastojati od neprekinute ravne plohe, ili jedne
ili više vodoravnih prečka, ili od kombinacije plohe i prečka; kad se upotrebljavaju
prečke, one ne smiju biti međusobno udaljene više od 300 mm, te moraju
biti visoke najmanje:

50 mm kod vozila kategorije N2 i O3

100 mm i uglavnom plosnate kod vozila kategorije N3 i O4

kombinacija plohi i prečka treba tvoriti praktično neprekinutu bočnu
zaštitnu napravu, dakako, u skladu s odredbama točke 7.2.

7.4. Prednji rub bočne zaštitne naprave treba biti konstruiran kako
slijedi:

7.4.1. Njegov smještaj mora biti:

7.4.1.1. kod motornih vozila: ne više od 300 mm iza vertikalne ravnine,
koja je okomita na srednju uzdužnu ravninu vozila i tangencijalna na vanjsku
površinu gume na kotaču neposredno ispred bočne zaštitne naprave

7.4.1.2. na prikolici s vučnom motkom: ne više od 500 mm iza ravnine
definirane u točki 7.4.1.1;

7.4.1.3. na poluprikolici: ne više od 250 mm iza poprečne srednje ravnine
potpornih nogu, ako su one postavljene; odnosno, u svakom slučaju, udaljenost
od prednjeg ruba bočne zaštitne naprave do poprečne ravnine koja prolazi
kroz središte kraljeva čepa u njegovu krajnjem stražnjem položaju ne smije
biti veća od 2,7 m.

7.4.2. Ako prednji rub bočne zaštitne naprave leži u inače otvorenu
prostoru, tada se on mora sastojati od neprekinutoga vertikalnog dijela
koji se proteže preko cijele visine bočne zaštitne naprave; vanjska i prednja
strana toga dijela moraju biti usmjerene prema natrag najmanje 50 mm i
svinute prema unutra 100 mm na vozilima kategorije N2 i O3, te usmjerene
prema natrag najmanje 100 mm i svinute prema unutra 100 mm na vozilima
kategorije N3 i O4.

7.4.3. Na motornom vozilu kod kojeg dimenzija od 300 mm navedena u točki
7.4.1.1. zadire u vozačevu kabinu bočna zaštitna naprava mora biti konstruirana
tako da razmak između njegova prednjeg ruba i stijenki kabine ne bude veća
od 100 mm te, ako je potrebno, on mora biti zaokrenut prema unutra za kut
ne veći od 450. U tom slučaju odredbe iz točke 7.4.2. nisu primjenljive.

7.4.4. Na motornom vozilu kod kojega dimenzija od 300 mm navedena u
točki 7.4.1.1. pada iza vozačeve kabine, a bočna zaštitna naprava po izboru
proizvođača proteže se prema naprijed na razmak od kabine manji od 100
mm moraju se primijeniti odredbe iz točke 7.4.3.

7.5. Stražnji rub bočne zaštitne naprave ne smije biti više od 300 mm
ispred vertikalne ravnine koja je okomita na srednju uzdužnu ravninu vozila
i tangencijalna na vanjsku površinu gume na kotaču neposredno iza bočne
zaštitne naprave; neprekinuti vertikalni dio na stražnjem rubu bočne zaštitne
naprave ne zahtijeva se.

7.6. Donji rub bočne zaštitne naprave ni u jednoj točki ne smije biti
više od 550 mm iznad tla.

7.7. Gornji rub bočne zaštitne naprave ne smije biti više od 350 mm
ispod onog dijela strukture vozila kojeg presijeca ili dodiruje vertikalna
ravnina koja je tangencijalna na vanjsku površinu guma, isključujući ispupčenja
guma u blizini njihova nalijeganja na tlo, osim u sljedećim slučajevima:

7.7.1. Ako ravnina iz točke 7.7. ne presijeca strukturu vozila, tada
gornji rub bočne zaštitne naprave treba biti u razini s površinom platforme
koja nosi teret, ili 950 mm iznad tla, ovisno o tome koja je od navedene
dvije veličine manja.

7.7.2. Ako ravnina iz točke 7.7. presijeca strukturu vozila na razini
većoj od 1,3 m iznad tla, tada gornji rub bočne zaštitne naprave ne smije
biti manje od 950 mm iznad tla.

7.7.3. Na vozilu koje je posebno projektirano i izgrađeno, a ne tek
prilagođeno, za prijevoz kontejnera ili skidljivih tijela gornji rub bočne
zaštitne naprave može biti određen u skladu s točkama 7.7.1. i 7.7.2. pri
čemu se kontejner ili skidljivo tijelo smatraju dijelom vozila.

7.8. Bočne zaštitne naprave moraju uglavnom biti krute, sigurno pričvršćene
(ne smiju se olabaviti zbog vibracije pri normalnoj uporabi vozila) te,
osim u slučaju dijelova navedenih pod točkom 7.9, moraju biti izrađeni
od kovine ili kojega drugog prikladnog gradiva. Bočna zaštitna naprava
smatra se prikladnom ako može podnijeti vodoravnu statičku silu od 1 kN
koja djeluje okomito na bilo koji dio njegove vanjske površine preko središta
tlačnoga trna čija je tlačna površina okrugla ili ravna i promjera od 220
mm ± 10 mm te ako deformacija bočne zaštitne naprave pod djelovanjem navedene
sile nije veća od:

30 mm na krajnjih stražnjih 250 mm duljine štitnika, te 150 mm na preostalom
dijelu duljine štitnika.

Sukladnost s tim zahtjevom može se provjeriti i izračunavanjem.

7.9. Dijelovi trajno pričvršćeni na vozilo, kao npr.: pomoćni kotači,
kutija akumulatora, spremnici za zrak, spremnici za gorivo, svjetla, retrovizori
i kutije s alatom, mogu biti uključeni u bočnu zaštitnu napravu pod uvjetom
da zadovoljavaju dimenzijske zahtjeve iz ove naredbe. Zahtjevi iz točke
7.2. općenito se moraju primijeniti na razmak između zaštitnih naprava
i trajno pričvršćenih dijelova.

7.10. Bočna zaštitna naprava ne smije se upotrebljavati za pričvršćivanje
vodova za kočnice te zračnih ili hidrauličnih vodova.

III. ISPITIVANJE VOZILA

8. Ispitivanje vozila u smislu ove naredbe može provoditi samo ovlašteni
laboratorij, prema zahtjevima Pravilnika broj 73 Ekonomskog povjerenstva
Ujedinjenih naroda za Europu, stupio na snagu 1. siječnja 1988.,1
koji je dodatak Ženevskom sporazumu iz 1958. o prihvaćanju jednakih uvjeta
za homologaciju i uzajamno priznavanje homologacije opreme i dijelova motornih
vozila (u daljnjem tekstu: Pravilnik ECE R 73.00).

9. Pravilnik ECE R 73.00 u izvorniku dostupan je u Normoteci Državnog
zavoda za normizaciju i mjeriteljstvo.

IV. HOMOLOGACIJA VOZILA

10. Državni zavod za normizaciju i mjeriteljstvo vrši homologaciju vozila
u smislu ove naredbe prema Pravilniku ECE R 73.00.

V. PROVJERA SUKLADNOSTI

11. Provjera sukladnosti vozila sa zahtjevima ove naredbe provodi se
prema postupku koji je propisan Pravilnikom o homologaciji vozila ("Narodne
novine" broj 82/96, 107/96, 79/97, 132/97 i 58/98).

VI. PRIMJENA

12. Ova naredba stupa na snagu osmog dana nakon objave u "Narodnim
novinama", a primjenjivat će se:

- od 1. siječnja 1999. za homologaciju tipa vozila

- od 1. travnja 1999. za nova vozila koja se prvi put registriraju u
Republici Hrvatskoj,

- od 1. listopada 1999. za sva vozila koja se prvi put registriraju
u Republici Hrvatskoj.

\_\_\_\_\_\_\_
(1) ECE dokumenti u kojima je objavljen tekst pravilnika:
E/ECE/324 - E/ECE/TRANS/505Rev.1/Add. 72 (Izvornik pravilnika stupio na
snagu 1. siječnja 1988.)

Klasa: 011-02/98-02/21
Urbroj: 558-04/7-98-1
Zagreb, 31. kolovoza 1998.

Ravnatelj
Državnog zavoda na normizaciju i mjeriteljstvo
**dr. sc. Jakša Topić, dipl. ing.,** v. r.

Naredba, NN 141/1998-1736